Vyfjarige ŉ held danksy noodhulplesArgieffoto (Foto: ER24) ŉ Vyfjarige seun van Forest Hill in Durban was ŉ held tydens ŉ noodgeval danksy ŉ noodhulpdemonstrasie wat deur ER24 by sy skool aangebied is. Devon Fisher, ŉ paramedikus van ER24 se Hillcrest-tak, verduidelik paramedici van ER24 het verlede maand ŉ laerskool besoek waar die seun skoolgaan. “ER24-paramedici Michelle Cook, Tessa Bhengu, Osbourne Shangase, Angela Nzama, Mark Perks, Nico Bosman en twee trauma- en hoësorgverpleegstudente het die leerders gewys wat hulle op ŉ daaglikse basis doen en het hulle gehelp om die 084 124-nommer te memoriseer.” Nooit sou hulle kon raai dat die seun ŉ paar dae later dié nommer tydens ŉ noodgeval sou onthou om sy ouers te help om ŉ ambulans te ontbied nie. “Ons het ŉ oproep in ons kontaksentrum ontvang oor ŉ vrou wat siek was. Toe ek en my kollega, Richard Bowker, by die toneel aankom, het ons dadelik die ouma bygestaan. Die seun se ma het ons eers daarna vertel wat gebeur het,” het Devon bygevoeg. “Sy het gesê sy en haar man was só paniekerig dat hulle glad nie aan ŉ nommer kon dink om te bel nie. Die seuntjie het toe gesê hy ken ŉ nommer wat hulle moet bel en het die nommer herhaal. Die ouers het weer vir die nommer gevra en toe het hy gehardloop en die ER24-waterbottel gaan haal wat hulle dié dag ontvang het waarop die 084 124-nommer duidelik aangedui is.” Die seuntjie was in die tuin toe paramedici die ouma na ŉ hospitaal toe geneem het, en hy kon haar groet voor hulle in die ambulans weggery het. “Almal was baie trots op hom. Toe ons hoor wat gebeur het, het ek hoendervleis gekry. Dit is ŉ wonderlike storie!” sê Devon. ER24 se paramedici probeer, so ver as wat dit vir hulle moontlik is, om skole landswyd te besoek om bewusmaking te skep oor nooddienste. “Wanneer ons dié demonstrasies doen, dan weet mens nooit wat die kinders gaan onthou nie. Om te dink dat hy kalm gebly en die nommer onthou het, is ongelooflik!”